CELEX: 32020R1564
Language: lt
Date: 2020-08-06 00:00:00
Title: Komisijos deleguotasis reglamentas (ES) 2020/1564 2020 m. rugpjūčio 6 d. kuriuo, siekiant atsižvelgti į COVID-19 krizės poveikį, iš dalies keičiamos Deleguotojo reglamento (ES) 2018/985 pereinamojo laikotarpio nuostatos

2020 10 28   
               
               
                  LT
               
               
                  Europos Sąjungos oficialusis leidinys
               
               
                  L 358/1
               
            
         KOMISIJOS DELEGUOTASIS REGLAMENTAS (ES) 2020/1564
         2020 m. rugpjūčio 6 d.
         kuriuo, siekiant atsižvelgti į COVID-19 krizės poveikį, iš dalies keičiamos Deleguotojo reglamento (ES) 2018/985 pereinamojo laikotarpio nuostatos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. vasario 5 d. Europos Parlamento ir Tarybos reglamentą (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (1), ypač į jo 19 straipsnio 6 dalį,
         kadangi:
         
                     (1)
                  
                  
                     pagal Reglamento (ES) Nr. 167/2013 19 straipsnio 3 dalį žemės ir miškų ūkio transporto priemonėse sumontuotiems varikliams taikomos V etapo išmetamųjų teršalų ribinės vertės ir pereinamojo laikotarpio nuostatos, nustatytos Europos Parlamento ir Tarybos reglamente (ES) 2016/1628 (2);
                  
               
                     (2)
                  
                  
                     atsižvelgiant į COVID-19 protrūkio sukeltus sutrikimus, Europos Parlamento ir Tarybos reglamentu (ES) 2020/1040 (3) tam tikroms variklių pakategorėms Reglamentu (ES) 2016/1628 numatytas pereinamasis laikotarpis pratęstas 12 mėnesių;
                  
               
                     (3)
                  
                  
                     Todėl Komisijos deleguotasis reglamentas (ES) 2018/985 (4), kuriuo nustatomi reikalavimai, susiję su žemės ir miškų ūkio transporto priemonių ir jų variklių išmetamųjų teršalų ribinėmis vertėmis ir ES tipo patvirtinimo procedūromis, turėtų būti atitinkamai iš dalies pakeistas;
                  
               
                     (4)
                  
                  
                     be to, atsižvelgiant į tai, kad pereinamojo laikotarpio nuostatų pratęsimas neturės poveikio aplinkai, nes atitinkami pereinamojo laikotarpio varikliai jau pagaminti, ir į tai, kad sunku numatyti, kiek tiksliai bus vėluojama dėl COVID-19 pandemijos sukeltų sutrikimų, atitinkami laikotarpiai turėtų būti pratęsti 12 mėnesių, kaip numatyta Reglamente (ES) 2020/1040;
                  
               
                     (5)
                  
                  
                     atsižvelgiant į tai, kad Deleguotojo reglamento (ES) 2018/985 13 straipsnio 5 dalimi tam tikriems varikliams numatytas pereinamasis laikotarpis baigiasi 2020 m. gruodžio 31 d. ir kad gamintojai žemės ir miškų ūkio transporto priemones su tų pakategorių pereinamojo laikotarpio varikliais turėjo pagaminti iki 2020 m. birželio 30 d., šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje ir turėtų būti taikomas nuo 2020 m. liepos 1 d. Tokia nuostata grindžiama tuo, kad COVID-19 protrūkis įvyko staigiai ir nenumatytai, taip pat poreikiu užtikrinti teisinį tikrumą ir vienodas sąlygas gamintojams, nepriklausomai nuo to, ar žemės ir miškų ūkio transporto priemones jie gamino iki šio reglamento įsigaliojimo dienos, ar po jos,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2018/985 13 straipsnio 5 dalis iš dalies keičiama taip:
            
                        1)
                     
                     
                        trečios pastraipos pirmas sakinys pakeičiamas taip:
                        „Jei tai varikliai, priklausantys NRE kategorijos pakategorėms, kuriuos pateikiant rinkai taikoma Reglamento (ES) 2016/1628 III priede nustatyta privaloma šio reglamento taikymo data – 2020 m. sausio 1 d., valstybės narės transporto priemonių gamintojams, per metus iš viso pagaminantiems mažiau nei 100 vienetų žemės ir miškų ūkio transporto priemonių, kuriose įrengiami tie varikliai, pirmoje ir antroje pastraipose nurodytus 24 ir 18 mėnesių laikotarpius leidžia pratęsti dar 12 mėnesių.“;
                     
                  
                        2)
                     
                     
                        ta dalis papildoma šia ketvirta pastraipa:
                        „Jei tai varikliai, priklausantys visoms variklių pakategorėms, kuriuos pateikiant rinkai taikoma Reglamento (ES) 2016/1628 III priede nustatyta privaloma šio reglamento taikymo data – 2019 m. sausio 1 d., pirmoje ir antroje pastraipose nurodyti 24 ir 18 mėnesių laikotarpiai pratęsiami dar 12 mėnesių.“
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. liepos 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 60, 2013 3 2, p. 1.
         
            (2)  2016 m. rugsėjo 14 d. Europos Parlamento ir Tarybos reglamentas (ES) 2016/1628 dėl reikalavimų, susijusių su ne keliais judančių mechanizmų vidaus degimo variklių dujinių ir kietųjų dalelių išmetamųjų teršalų ribinėmis vertėmis ir tipo patvirtinimu, kuriuo iš dalies keičiami reglamentai (ES) Nr. 1024/2012 ir (ES) Nr. 167/2013 ir iš dalies keičiama bei panaikinama Direktyva 97/68/EB (OL L 252, 2016 9 16, p. 53).
         
            (3)  2020 m. liepos 15 d. Europos Parlamento ir Tarybos reglamentas (ES) 2020/1040, kuriuo iš dalies keičiamas Reglamentas (ES) 2016/1628, kiek tai susiję su jo pereinamojo laikotarpio nuostatomis, siekiant atsižvelgti į COVID-19 krizės poveikį (OL L 231, 2020 7 17, p. 1).
         
            (4)  2018 m. vasario 12 d. Komisijos deleguotasis reglamentas (ES) 2018/985, kuriuo dėl žemės ir miškų ūkio transporto priemonėms ir varikliams taikomų aplinkosauginio veiksmingumo ir varymo sistemų veiksmingumo reikalavimų papildomas Europos Parlamento ir Tarybos reglamentas (ES) Nr. 167/2013 ir panaikinamas Komisijos deleguotasis reglamentas (ES) 2015/96 (OL L 182, 2018 7 18, p. 1).